Datasets:

risqaliyevds

/

uzbek_ner

like 0

30 mart kuni Toshkent shahar IIBBda profilaktika kuni munosabati bilan navbatdagi matbuot-brifingi tashkil etildi. Unda 2017 yilning 24 martidan 30 martiga qadar Toshkent shahar Ichki ishlar Bosh boshqarmasi sohaviy xizmatlari tomonidan jamoat tartibini saqlash, fuqarolar xavfsizligini ta'minlash, sodir etilgan jinoyatlarni “issiq izi”dan fosh etish hamda jinoyatlar sodir etilishining oldini olish va profilaktikasi borasida amalga oshirilgan ishlar haqida axborot berildi. Unga ko‘ra, hafta davomida jami 16ta, shulardan 3ta talonchilik, 9ta o‘g‘irlik, 4ta firibgarlik jinoyatlari “issiq izi”dan to‘la fosh etildi. O‘tgan bir hafta mobaynida 34 nafar qidiruvda bo‘lgan jinoyatchilar ushlandi. Shu bilan birga, Toshkent shahar IIBB matbuot xizmati quyida surati namoyish etilayotgan shaxsdan jabr ko‘rganlar bo‘lsa, shahar ichki ishlar idoralari yoki 102 qisqa raqami orqali murojaat qilishlarini so‘rab qoladi.

Afsonaviy futbolchi Diyego Maradona FIFA rahbari Janni Infantino bilan Argentina terma jamoasi hujumchisi Lionel Messining diskvalifikatsiyasini qisqartirish imkoniyati haqida gaplashmoqchi. Futbolchi JCh-2018 saralashi doirasida Chiliga qarshi kechgan o‘yinda hakam yordamchisini haqorat qilishda ayblanib, terma jamoaning 4 uchrashuvida ishtirok etishdan chetlatilgan. U shuningdek, 10 ming yevro miqdorida jarimaga tortilgan. «Men diskvalifikatsiya haqida eshitib qattiq ranjidim. Xudo shohid, men hali nima bo‘lganini aniq bilmayman. Men o‘zim tekshirib ko‘raman. Men Messi bilan gaplashib olish uchun unga bir necha marta qo‘ng‘iroq qildim, lekin hali u javob qaytarmadi. U - ajoyib yigit. U hech qachon shikoyat qilmaydi. Men Infantino bilan gaplashaman, chunki bu juda adolatsiz qaror. 4ta o‘yin - juda ko‘p, hatto qoidabuzarlik o‘ta qo‘pol bo‘lganda ham. Umid qilamanki, FIFA jazoni yengillashtiradi», deya Maradonaning so‘zlarini keltirgan Sport Mediaset.

Noma'lum g‘arazgo‘y xakerlar Fransiya prezidenti Fransua Ollandning rasmiy Facebook sahifasini buzib, unda «iste'foga chiqishi munosabati bilan o‘tkaziladigan kecha»ga taklifonomani joylashtirishdi. Bu haqda BFM TV xabar qilmoqda. E'longa muvofiq, tantanali kecha 7 may kuni Yelisey saroyida bo‘lib o‘tishi kerak. E'lon bir soatga yaqin turganidan so‘ng, olib tashlandi. Shunga qaramay, foydalanuvchilar e'lonning skrinshotlarini ko‘paytirib ijtimoiy tarmoqlarda tarqatishga ulgurishdi. Fransiya prezidenti ma'muriyati, hozircha, voqeani izohlaganicha yo‘q. Telekanalning ta'kidlashicha, bu kabi holat 2011 yilda ham kuzatilgan, o‘shanda Nikolya Sarkozi jabrdiydaga aylangan edi.

AQSh prezidenti Donald Tramp juma, 31 mart kuni mamlakat savdo defitsiti sabablarini aniqlash maqsadida keng ko‘lamli tadqiqot o‘tkazish vazifasini topshirdi. Bu haqda AQSh savdo vaziri Uilbur Ross ma'lum qildi, deb xabar bermoqda Bloomberg. Shuningdek prezident savdo sanksiyalarini qo‘llashni kuchaytirish bo‘yicha qadamlarni qo‘yadi. Agentlikning ta'kidlashicha, Tramp bunday qarorni XXR raisi Si Tszinpin tashrifidan bir necha kun avval qabul qilmoqchi – aynan Amerika prezidenti Xitoyni AQSh savdo kamomadida ko‘p bora ayblagandi. Rossning so‘zlariga ko‘ra, tadqiqot har bir mamlakat va har bir mahsulot turi bo‘yicha savdo munosabatlarini qamrab oladi. Uning natijalari Qo‘shma Shtatlar tashqi savdo siyosati kursiga ta'sir ko‘rsatadi. Avvalroq Tramp Si Tszinpin bilan uchrashuv “juda og‘ir” bo‘lishi haqida ma'lum qilgani borasida xabar bergandik.

Toshkent shahar IIBB matbuot xizmatining ma'lum qilishicha, giyohvandlik vositalari yoki psixotrop moddalar bilan qonunga xilof ravishda muomala qilishga qarshi keskin choralar ko‘rilmoqda. Shu maqsadda o‘tkazilgan tezkor tadbirlar davomida mart oyi boshidan buyon 115ta holat aniqlanib, jami 2 kg 423 gramm giyohvandlik vositalari ashyoviy dalil sifatida olingan. Shundan 2 kg 228 gramm marixuana, 23 gramm gashish, 16 gramm opiy, 155 gramm boshqa turdagi giyohvandlik vositalari musodara qilingan. 24-30 mart oralig‘ida olib borilgan tezkor tadbirlar davomida 21 ta holat aniqlanib, jami 308 gramm giyohvandlik vositalari daliliy ashyo tariqasida olingan. Shuningdek, giyohvandlik vositasini iste'mol qilish uchun tashkil etilgan 3ta bangixona aniqlangan.

Milliy basketbol assotsiatsiyasining "Klivlend" klubi o‘yinchisi Lebron Jyeyms doimiy chempionat doirasidagi “Chikago” qarshi bahsda 26 ochko to‘plab, MBAning eng sermahsul o‘yinchilari ro‘yxatida yettinchi o‘ringa ko‘tarilib oldi. U bu ko‘rsatkich bo‘yicha afsonaviy basketbolchi Shakil O'Nilni ortda qoldirdi. Endilikda 31 yoshli Jyeymsning hisobida 28 599 ochko (har bir o‘yinda o‘rtacha 27,1 ochko) bor. O'Nil esa "Leykers", "Orlando", "Mayami", "Finiks", "Klivlend" va "Boston"da o‘ynab, faoliyati davomida 1207 o‘yinda 28 596 ochkoni yig‘ishga muvaffaq bo‘lgan. Jyeyms esa bunday ko‘rsatkichga erishish uchun 1055 o‘yinda qatnashdi. Ma'lumot uchun, ro‘yxatning birinchi o‘rnida Karim Abdul-Jabbor qayd etilgan, uning hisobida 38 387 ochko bor.

Koreya Respublikasi Tokto (Takesima) bahsli orollari sabab Yaponiyaga protest yubordi. Bunga Tokioning maktab o‘quvchilariga Tokto arxipelagi aslida yaponlar hududi haqida tushuncha berish bo‘yicha qabul qilgan qarori sabab bo‘ldi. "Koreya yapon hukumatining bu qadamini qoralaydi, hamda biz u darhol bekor qilinishini talab qilamiz", - deyiladi Koreya TIV bayonotida. "Yaponiyani ogohlantirmoqchimiz, agarda bu qoidalar kuchda qoldirilsa, maktab o‘quvchilarining keyingi avlodi soxta tarixni o‘qiydi", - deya ta'kidlaydi vazirlik. Taxminlarga ko‘ra, yangi o‘quv darsliklari yozilishiga asos bo‘lib xizmat qiluvchi qoidalar 2020 yildan kuchga kiradi. Tokto arxipelagi – Yapon dengizining g‘arbiy qismida joylashgan kichik orollar guruhi bo‘lib, ular 1945 yildan so‘ng xalqaro bahs markaziga aylandi. Ayni damda orollar Koreya qurolli kuchlari tomonidan nazorat qilinadi.

30 mart kuni O‘zbekiston Prezidenti Shavkat Mirziyoyev belgilangan vazifalar ijrosi, tizimdagi muammolar va sohalarning rivojlanish istiqbollariga bag‘ishlangan videoselektor o‘tkazdi. Videoselektorda ishtirok etgan «Kun.uz» manbasining ma'lumot berishicha, Majlisda prezident televideniye faoliyatiga to‘xtalgan. Televideniye faoliyati tanqid qilingan va tizimni o‘zgartirish kerakligi ta'kidlangan. Bu sohada ahvol «eski hammom, eski tos» bo‘lib qolayotgani aytilgan. «O‘zbekiston» va «Yoshlar» telekanali nomlari tilga olib o‘tilgan. «Ura-urachilik zamoni o‘tdi. Televizorda tanqidiy va tahliliy materiallar berish kerak. Odam ko‘rsatuvlarni sog‘inib kutishi kerak. «Axborot» ko‘rsatuvini o‘zgartirishimiz kerak», degan prezident.

T-Mobile shtat blogeri Des Smit yangi Samsung Galaxy S8 flagmanini suv ostida ochdi. Rolik davomida Smit maxsus himoyalangan qafasda bo‘lgan. Bu vaqtda uning atrofida akulalar suzib yurishardi, bloger smartfon kamerasi yordamida ularni suratga oldi. Samsung Galaxy S8 va S8+ smartfonlari taqdimoti 29 martda bo‘lib o‘tdi. Qurilma sotuvlari Rossiyada 21 aprelda yo‘lga qo‘yiladi. Unga Koreya kompaniyasi sayti va yirik texno-riteylerlar orqali buyurtma berish mumkin. Smartfon standart versiyasining boshlang‘ich narxi - 54 900 rubl, plyus versiya bahosi esa - 59 990 rulb.

Rossiya Markaziy banki Rossiya rubli kursini barqarorlashtirish uchun qat'iy kurs o‘rnatishi mumkin. Bu haqda 30 mart kuni Rossiya prezidenti maslahatchisi, Rossiya Fanlar akademiyasi akademigi Sergey Glazev aytdi. Glazevning aytishicha, Markaziy bankning asosiy vazifasi milliy valyuta barqarorligini qo‘llab-quvvatlash hisoblanadi. "Rubl kursini muzlatish bundagi usullardan biridir, biroq bu ongli darajada qilinishi lozim va hamma bu narx raqobatbardoshligini ta'minlashini anglashi kerak", deb aytdi Glazev. Avvalroq Glazev Rossiyaning pul-kredit siyosati "ekzotik xarakterga" ega bo‘lib, moliyaviy firibgarlar boyishi uchun sharoitlar yaratishini aytgandi. Mart oyida Rossiya Federatsiya kengashi Markaziy bankka rublning ayirboshlash kursini muzlatishni tavsiya qilgandi. Senatorlarning fikricha, Markaziy bank shu yo‘l bilan valyuta spekulyatsiyalarini to‘xtatishi mumkin. Markaziy bank rahbari Elvira Nabiullina hukumat erkin valyuta kursini qo‘llab-quvvatlashini bir necha marotaba aytgan.

Venesuela oliy sudi muxolifat tomondan nazorat qilinuvchi Milliy assambleyadan (parlament) qonunchilik hokimiyati vakolatlarini o‘z zimmasiga olishini e'lon qildi. Mamlakat oliy sudi tegishli hukmni 30 mart kuni chop etdi. "Milliy assambleya tomondan sud hokimiyatiga hurmatsizlik qilish va noqonuniy qarorlar qabul qilinishi davom etar ekan, ushbu sud idorasi parlament majburiyatlari bevosita idoraning o‘zi yoki u huquqiy davlatni saqlab qolish uchun yaratadigan organ tomondan amalga oshirilishiga kafolat beradi", deyilgan hukm matnida. Hukmga ko‘ra, sud hokimiyatiga hurmatsizlik mamlakat parlamenti oliy sudning 2015 yil dekabrda Amasonas shtati deputatlari saylanishining noqonuniy deb tan olinishi talabini bajarmaganidan iborat. Muxolif "Demokratik birdamlik bloki" 2015 yil dekabrda parlament saylovlarida g‘olib bo‘lgandan keyin Venesuela siyosiy inqirozni boshdan kechirmoqda.

Vimpelcom Ltd aksionerlari kompaniya nomini VEON'ga o‘zgartirish taklifini ma'qullashdi. Bu haqda kompaniya ma'lum qildi. 2017 yilning 31 martidan boshlab kompaniya NASDAQ'da VEON tikeri ostida savdo qiladi. Vimpelcom kompaniyasi fevral oxirida yangi internet platformasi ishga tushirilgani tufayli VEON nomiga o‘tishini ma'lum qilgan edi. Kompaniya, shuningdek, 2017 yilning II choragida yevropalik investorlarni bazasini kengaytirish uchun Yeuronext'da ikkilamchi listing o‘tkazishi haqida ham xabar bergan. Avvalroq ma'lum bo‘lishicha, kompaniya "Bilayn" brendi va o‘zining boshqa WindTre, Djezzy, Jazz, "Kiyevstar" hamda Banglalink kabi mahalliy brendlari nomini o‘zgartirmaydi. Sababi, ular yetarlicha kuchga egadir.

Janubiy koreyalik ayol golfchi Ming Kim golf klyushkasi va koptokchasi bilan bouling partiyasi o‘ynadi. Sportchi bu antiqa holatning videosini Instagram’da joylashtirdi. Golfchi birinchi zarbasi bilanoq straykka erishdi, ya'ni barcha 10 ta keglini urib tushirdi. Sportchi keyingi urinishda 9 ta keglini urib tushira oldi. Ming Kim ayni vaqtda ayol golfchilar jahon reytingida 50-o‘rinni egallamoqda. Undan tashqari yana 22 janubiy koreyalik ayol golfchi ushbu reytingning yuqori elliktaligiga kiradi.

Rossiya Banki 2016 yil yakunlariga ko‘ra 201 tonna oltin sotib oldi va bu dunyoning boshqa markaziy banklari bilan taqqoslaganda eng katta ko‘rsatkichni tashkil qildi. Bu haqda Reuters axborot agentligining  "GFMS Gold Survey 2017" degan ma'ruzasida aytilgan. Rossiya Markaziy banki ketma-ket 5-yil oltin ko‘payishi bo‘yicha dunyoda yetakchi bo‘lib qolmoqda. "Oltinni xarid qilish sur'atlari oydan oyga o‘zgargan bo‘lsa-da, xaridlar dastlabki 11 oy davomida amalga oshirilgan. Bunda oktabr va noyabrda, oltin narxi tushib ketganda oltin maksimal sur'atlar bilan – oyiga o‘rtacha 36 tonnadan xarid qilingan", deb ko‘rsatilgan ma'ruzada. Rossiya Markaziy banki ma'lumotlariga ko‘ra, Rossiyaning monetar oltin (davlat idoralari tomondan saqlanuvchi oltin) hajmi 2016 yil 1 yanvaridan 2017 yil 1 yanvarigacha 24 foizga oshgan va 2017 yil 1 yanvarda 60,194 mlrd dollarni tashkil qilgan.

Twitter mikrobloglar xizmati foydalanuchilar tvitga javob berayotganida ularning ismlari cheklangan 140 ta simvol tarkibiga kiritilmasligini e'lon qildi. Bu yo‘l bilan foydalanuvchilarga o‘z fikrini bildirish uchun kengroq imkoniyat taqdim etilmoqda, deyiladi kompaniyaning rasmiy blogida. Xizmatni ishlab chiqqanlar ko‘plab iltimoslar, shuningdek, auditoriya tadqiq etilganidan so‘ng ushbu o‘zgartirishni joriy qilishgan. Bunday yangilikni joriy qilishni kompaniya 2016 yildayoq va'da qilgan edi. O‘shanda simvollar sonida fotosuratlar, video va gif-tasvirlar aks etmay qo‘ygandi. Twitter’dagilarning qo‘shimcha qilishicha, havolalar hozircha avvalgidek, simvol sifatida qayd etib boriladi. Xizmat hozircha tvitlarni tahrirlash imkoniyatini ham taqdim etganicha yo‘q.

Ukraina prezidenti Pyotr Poroshenko Ukraina bosh shtabi va mudofaa vaziriga 1 apreldan Donbassda o‘t ochishni to‘xtatishni buyurdi. Bu haqda Poroshenko matbuot kotibi Svyatoslav Tsegolko tvitterda ma'lum qildi. Hozirda Maltada bo‘lgan Poroshenko ayirmachilar yarashuv sulhiga amal qilishlariga shubha bildirdi. 29 mart kuni Ukraina bo‘yicha aloqa guruhi Minskda 1 apreldan Donbassda o‘t ochishni to‘liq to‘xtatishga kelishib olgandi. Ayirmachilar yarashuv sulhiga amal qilishlarini aytishgan. Tan olinmagan "Lugansk xalq respublikasi" xalq militsiyasi rasmiy vakili Andrey Marochko ayirmachilar hozir javob o‘t ochishmayotganini va Minsk kelishuvlariga amal qilishayotganini ta'kidlab o‘tgan. Biroq uning aytishicha, 29 mart kuni erishilgan kelishuvlardan keyin Donbassda vaziyat keskinlashgan va ukrainalik harbiylar tomondan o‘qqa tutishlar soni oshgan.

Oq uy amerikalik harbiylarga Somalida "Al-Shabob" guruhi jangarilariga aviazarbalar berish bo‘yicha kengroq vakolatlar berdi. Bu haqda Pentagondagi manbalarga iqtibos keltirgan holda Reuters axborot agentligi xabar bermoqda. Manbalarinng aytishicha, Somalining ba'zi hududlari AQSh ma'muriyati tomondan 180 kunga "faol harbiy harakatlar hududi" deb tan olingan. Mamlakat poytaxti Mogadisho shahriga bu tartib tatbiq qilinmaydi.

Rossiya prezidenti Vladimir Putin Arktika forumidagi chiqishi vaqtida Rossiyaning AQShdagi saylovlarga aralashgani ehtimolini rad etdi. Undan Rossiya qachondir AQShdagi saylovlar natijasiga ta'sir ko‘rsatishga uringanmi deya so‘rashganida, u shunday javob qaytargan: «Lablarga qarab o‘qing: No (yo‘q — ingl.)». U shuningdek, Rossiya AQShga bir necha marta kiberxavfsizlik sohasida hamkorlik qilishni taklif etgani, ammo ijobiy javob olmagani haqida qo‘shimcha qilgan.

AQShning sobiq prezidenti Jorj Bush mamlakatning yangi prezidenti Donald Trampning inauguratsiya marosimidagi nutqini "safsata" deb atagan. Bu haqda ushbu marosimda bo‘lgan guvohlarga asoslangan holda New York Magazine xabar tarqatdi. 26 yanvar kuni Morning Consult kompaniyasi va Politico gazetasi o‘tkazgan so‘rovga ko‘ra Trampning chiqishini amerikaliklarning yarmi ma'qullagandi. "Bu qandaydir dahshatli safsata edi", deya baholagan Trampning nutqini Jorj Bush. Manba sobiq prezidentning so‘zlarini o‘z quloqlari bilan eshitganini ta'kidlagan. Sobiq prezidentning vakillari bu borada izoh berishni istamagan. 20 yanvar kuni Tramp rasman AQShning 46-prezidentiga aylangandi. U qasamyod marosimida yig‘ilganlarga "Amerikani yanada g‘ururli, yanada boy va yanada xavfsiz" qilishga va'da bergandi. O‘z nutqi yakunida Tramp saylovoldi kampaniyasidagi shiorini takrorlagandi: "Biz birgalikda Amerikani yana buyuk qilamiz".

KXDR yetakchisi Kim Chen Inning katta akasi Kim Chen Namning jasadi Shimoliy Koreyaga uning qarindoshlari murojaatiga muvofiq topshiriladi. Bu haqda Malayziya bosh vaziri Najib Razzoq ma'lum qildi. "Jasadni yorib ko‘rish jarayoni yakunlangani va qarindoshlardan tegishli yozma murojaat kelib tushgani tufayli biz jasadni Shimoliy Koreyaga yuboramiz", - deya ta'kidlab o‘tdi Razzoq. Uning xabar berishicha, Malayziyaning Pxenyandagi elchixonasi to‘qqiz xodimi endilikda vatanlariga qaytishi mumkin. Bunga javob harakati tariqasida KXRDning Kim Chen Nam o‘limida gumonlanayotgan ikki fuqarosiga Malayziya poytaxtini tark etishga ruxsat berildi. Malayziya OAV xabariga ko‘ra, ular payshanba kuni Pekinga uchib ketishgan. Aynan shu samolyot orqali Xitoy poytaxtiga Kim Chen Namning jasadi keyinchalik Pxenyanga topshirish uchun yetkaziladi. Shuningdek Najib Razzoqning ta'kidlashicha, KXDR bilan munosabatlardagi diplomatik mojaro yakunlangan.

Peterburgning “Pulkovo” aeroporti transport politsiyasi xodimlari 25 yoshli O‘zbekiston fuqarosini qo‘lga olishdi. U bezorilik va zo‘ravonlik holatlari bo‘yicha qidiruvda bo‘lgan. Bu haqda Piter.tv xabar berdi. Erkak “Pulkovo” aeroportining yo‘lovchi terminalida qo‘lga olindi. Ma'lum bo‘lishicha, 25 yoshli shaxs O‘zbekistonda bezorilik va zo‘ravonlik holatlari bo‘yicha qidiruvda bo‘lgan. Uni 2016 yilning sentabrida qidiruvga e'lon qilishgan. Huquq-tartibot idorasi vakillari yigitni qo‘lga olishdi va izolyatorga jo‘natishdi. U o‘sha yerda to rossiyalik politsiyachilarga o‘zbekistonlik hamkasblari javob berguniga qadar saqlanadi.

O‘zbekistonda davlat idoralari xodimlariga qulay mehnat sharoitlari yaratish borasida qator islohotlar amalga oshirilmoqda. Buxoro viloyati hokimligi axborot xizmatining xabar berishicha, yaqinda Buxoro viloyatidagi shahar va tumanlar hokimlarining o‘rinbosarlariga xizmat avtomashinalari topshirildi. Unda viloyat hokimi O‘.Barnoyev Prezidentning ushbu e'tibori mazkur rahbarlarning yanada ma'suliyat bilan faoliyat yuritishlariga undashini ta'kidladi. Shundan so‘ng viloyatdagi barcha shaharlar va tumanlar hokimlarining o‘rinbosarlari uchun ajratilgan yangi rusumdagi “Neksiya” avtomashinalari topshirilgan.

2017 yilning 29 mart kuni O‘zbekiston Respublikasi Tashqi ishlar vaziri Abdulaziz Komilov boshchiligidagi delegatsiya Parij shahrida Markaziy Osiyoning besh davlati va Fransiya tashqi ishlar idoralari rahbarlari uchrashuvida ishtirok etdi. Bu haqda Tashqi ishlar vazirligi matbuot xizmati xabar berdi. Suhbat davomida turli sohalardagi o‘zaro hamkorlik istiqbollari va xalqaro muammolar yuzasidan fikr almashildi. Uchrashuv doirasida Fransiyaning Markaziy Osiyo davlatlari bilan munosabatlari tarixiga bag‘ishlangan arxiv hujjatlar ko‘rgazmasining ochilish marosimi bo‘lib o‘tdi.

FIFA Argentina terma jamoasi hujumchisi Lionel Messini KONMeBOL hakamlar qo‘mitasi raisi Uilson Semenening tashabbusiga ko‘ra 4 uchrashuvga diskvalifikatsiya qilgan, deya xabar bermoqda Ole nashri. Manbaga bergan ma'lumotga ko‘ra, millati bo‘yicha braziliyalik bo‘lgan Seneme Messining harakati yozilgan videoyozuvni FIFAga shaxsan o‘zi jo‘natgan. Video o‘rganib chiqilganidan so‘ng, Messi terma jamoaning 4 o‘yinidan chetlatilgan. Eslatib o‘tamiz, oldinroq Messi FIFAga xat yo‘llab qilgan harakati uchun uzr so‘ragandi. Shuningdek u o‘zi aytgan so‘zlar hakamga qaratilmaganini ta'kidlagan. Messi 4 uchrashuvga chetlatilishidan tashqari 10 ming shveysariya franki miqdorida jarimaga ham tortilgan.

Joriy yilning 26 may kuni Qozonda MDH hukumatlari rahbarlarining uchrashuvi bo‘lib o‘tadi, sammit esa - sentabr oyida Moskvada. Bu haqida RF TIV rasmiy vakili Mariya Zaxarovaning bayonotiga asoslanib, TASS agentligi xabar berdi. "MDH hukumat rahbarlari kengashi 26 may kuni Qozonda bo‘lib o‘tishi rejalashtirilgan, MDH davlatlari rahbarlari kengashi esa - 2017 yilning sentabrida Moskvada o‘tkaziladi, - deya xabar berdi u. - Hamdo‘stlik  muhim birlashtiruvchi rol o‘ynaydi".

Qirg‘izistonning O‘sh shahridagi markaziy ko‘chada patrul militsiyasi xodimlari tomonidan butunlay tiklab bo‘lmas holatga kelgan mashinalar olib o‘tildi. Parad tashkilotchilari so‘zlariga ko‘ra, tadbirdan ko‘zlangan maqsad – yo‘l sharoitini barqarorlashtirish, YTH oldini olish va ular sonini kamaytirish. Avvalroq O‘sh shahrida to‘rt nafar o‘smir avtomobil olib qochib, jiddiy falokatga uchrashgani haqida xabarlar tarqagandi. Ma'lumotlarga ko‘ra, 2017 yilning 1 yanvar-22 mart kunlari O‘sh viloyati hududida 118ta yo‘l-transport hodisasi qayd etilib, ularda 201 nafar inson jarohatlandi. Voyaga yetmagan bolalar ishtirokida esa 28ta YTH qayd etilgan.

Yo‘llarda tartib intizomga undovchi “videoko‘zlarga” katta rahmat, deydi O‘zbekiston Ichki ishlar vaziri general-mayor Abdusalom Azizov Senatning to‘qqizinchi yalpi majlisidagi hisoboti chog‘ida, deb yozmoqda 1news.uz. Vazirning aytishicha, 15 mart kunidan boshlab videokuzatuv kameralari ishlagan dastlabki kunlarda 8,500-10,000 qoidabuzarliklar ro‘y bergan. “Ikki haftada bu ko‘rsatkich 1400-1500 o‘zgargan… Bu yaxshi dinamika”, - deya ta'kidlagan Ichki ishlar vaziri. Avvalroq O‘zbekiston Respublikachi Ichki ishlar vaziri Abdusalom Azizov Senatda ichki ishlar organlarining jinoyatchilikka qarshi kurashish va huquqbuzarliklar profilaktikasi sohasidagi faoliyati to‘g‘risidagi hisobotni taqdim etgani haqida xabar bergandik.

Turkiya prezidenti Rajab Toyib Erdo‘g‘an Anqarada AQSh Davlat kotibi Reks Tillersonni qabul qildi. Uchrashuv Anqaradagi Prezident majmuasida bo‘lib o‘tdi. Matbuot uchun yopiq eshiklar ortida o‘tgan uchrashuv 2 soatdan ortiqroq vaqt cho‘zilgan. Uchrashuv chog‘ida Iroq va Suriyadagi vaziyat muhokama qilingan, bu masalani hal qiluvchi muhim qarorlar qabul qilish zarurligi ta'kidlangan. IShID va boshqa terrorchilik tashkilotlariga qarshi kurashda hamkorlikda harakat qilish imkoniyatlari ko‘rib chiqilgan. Erdo‘g‘an va Tillerson Fathulloh Gulenni Turkiyaga ekstraditsiya qilish imkoniyatlarini ham muhokama qilgan.

«Barselona» vitse-prezidenti Jordi Kardoner jamoa himoyachisi Jyerar Pikening «Real»ga hakamlar Ispaniya chempionatini yutishga yordam berayotgani haqida aytgan so‘zlariga izoh berdi. Pike shuningdek intervyularidan birida Messi va Neymarga ayblov qo‘yayotgan kishilar «Santyago Bernabeu»ning VIP-lojasida o‘tirishlarini gapirgan edi. «Men o‘qigan va eshitganlarim bo‘yicha Pike yolg‘on ishlatmagan. «Barselona» har doim haqiqat tomonida bo‘lgan. Ha, haqoratli gap, ammo yolg‘on emas. Pike o‘z fikrini bildirgan va unutmaylikki, bizda so‘z va fikr erkinligi bor. Bu kabi to‘g‘riso‘zlik kimgadir og‘ir botishi mumkin, ammo u juda aniq gapirgan. «Barselona» u tomonda», - deya Kardonerning so‘zlarini keltirgan Goal. «Barselona»dagilar tilini tiygani ma'qul». Ramos Pikega javob qaytardi

Bugun, 30 mart, soat taxminan tungi 2larda Rossiyaning Samara viloyati Zubchaninka qishlog‘i hududida «Smishlyayevka-Bezimyanka» peregoni (ikki qo‘shni stansiya orasidagi masofa)da yuk poyezdi ayol kishini bosib ketdi, deb yozadi Samru.ru portali. U temir yo‘lni mumkin bo‘lmagan joydan kesib o‘tgan, deya ma'lum qildi nashrga Kuybishev transport prokurori yordamchisi Maksim Voroshilov. Halok bo‘lgan 50 yoshli ayol O‘zbekiston fuqarosi bo‘lgan, u Samarada o‘g‘li bilan birga istiqomat qilgani aytilmoqda.

Rossiya prezidenti Vladimir Putin mamlakat armiyasiga bahorda 142 ming yigitni chaqirish haqidagi farmonga imzo chekdi. Hujjat huquqiy ma'lumotlar rasmiy portalida e'lon qilindi. «2017 yilning 1 aprelidan 15 iyuliga qadar Rossiyaning 18 yoshdan 27 yoshgacha bo‘lgan hamda zaxirada bo‘lmagan va lozim bo‘lgan 142 000 kishini harbiy xizmatga chaqirish amalga oshirilsin», - deyiladi farmon matnida. Bir yil avval Rossiya qurolli kuchlari bahorgi chaqiruv davomida 155 ming nafar yangi askarlar bilan to‘ldirilgandi. Avvalroq Rossiya prezidenti Vladimir Putin mamlakat qurolli kuchlari sonini oshirish haqidagi farmonga imzo chekkani haqida xabar bergandik.

Argentina futbol federatsiyasi (AFA) rahbarligiga yangi prezident saylandi. Tashkilotga 49 yoshli Klaudio Tapia boshchilik qiladigan bo‘ldi. U saylov chog‘ida 43 ovozdan 40tasini to‘plagan. AFA sobiq prezidenti Luis Segura firibgarlikda aylanganidan so‘ng, 2016 yil yozida iste'foga chiqqan edi.

AQShning Afg‘onistondagi elchixonasida ishlagan 6 kishi giyohvand moddalarni noqonuniy qo‘llash va saqlash sababli bo‘shatib yuborildi. Bu haqda AQSh Davlat departamentidagi amaldorga iqtibos keltirgan holda Associated Press axborot agentligi xabar bermoqda. Uning aytishicha, xodimlar qonunga xilof harakatlar haqidagi ma'lumot tekshirilgandan keyin bo‘shatilgan. Biroq amaldor ushbu tergovga nima olib kelgani haqidagi ma'lumotni taqdim etishni istamagan. Ta'kidlanishicha, bunday qonunbuzarliklar "AQShning Afg‘onistonda giyohvandfurushlikka qarshi ko‘p yillik sa'y-harakatlari hisobga olinsa, ayniqsa xavotirli tus oladi".

Iroq poytaxti Bag‘dodda terrorchi-xudkush yuk mashinasida portlovchi qurilmani harakatga keltirdi. Buning oqibatida kamida 17 kishi halok bo‘ldi, 60 dan ko‘proq odam jarohat oldi, deb xabar bermoqda Reuters axborot agentligi. Axborot agentligining politsiyadagi manbalari ma'lumotlariga ko‘ra, terakt Bag‘dod janubidagi nazorat-o‘tkazish punkti yonida sodir etilgan. Politsiyada ma'lum qilinishicha, yuk mashinasi oldida boshqa mashinalar bo‘lgan va ular portlash vaqtida yonib ketgan. Ayni vaqtda birorta terrorchilik guruhi ushbu hujum uchun javobgarlikni o‘z zimmasiga olmagan.

Xalqaro koinot stansiyasi ekipajining amerikalik a'zolari Sheyn Kimbrou va Peggi Uitson orbital stansiyaga reja bo‘yicha texnik xizmat ko‘rsatish maqsadida ochiq koinotga chiqishadi. Fazogirlar XKSning tashqarisiga 30 mart kuni Toshkent vaqti bilan soat 17:00 da chiqib, u yerda 6,5 soatga yaqin qolishadi. Fazogirlar germetik tutashish perexodnigini (PMA-3) ulab, unga stansiyaning xalqaro tutashish adapterini (IDA) o‘rnatishlari kerak bo‘ladi. Shuningdek, Kimbrou va Uitson stansiya konstruksiyasida kompyuterning releli blokini o‘rnatishlari va avval PMA-3 joylashgan joydagi mahkamlagichni g‘iloflashlari kerak bo‘ladi.

29 mart kuni O‘zbekiston Respublikasi Tashqi ishlar vazirligida Rossiya Federatsiyasining Favqulodda va muxtor elchisi Vladimir Tyurdenev bilan uchrashuv bo‘lib o‘tdi. TIV sayti ma'lumotiga ko‘ra, uchrashuvda O‘zbekiston-Rossiya hamkorligining, jumladan MDH va ShHT doirasidagi munosabatlarning dolzarb masalalari muhokama etilgan. MDHga a'zo mamlakatlar Tashqi ishlar vazirlari kengashining Toshkent shahridagi navbatdagi yig‘ilishida Rossiya TIV delegatsiyasi ishtirokining amaliy jihatlari ko‘rib chiqilgan. Suhbat davomida Rossiya Federatsiyasi prezidentining Xalqaro madaniy hamkorlik bo‘yicha maxsus vakili Mixail Shvidkoyning O‘zbekistonga tashrifi yakunlari bo‘yicha ham fikr almashilgan.

AQSh hukumatining xabar berishicha, Texas janubi-g‘arbidagi yo‘l-transport hodisasida qurbon bo‘lganlar soni 13 kishiga yetdi. Bu haqda Assoshieyted Press agentligi xabar berdi. Avvalroq tserkovga tegishli bo‘lgan yuk mashinasi va pikap ishtirokidagi halokat chorshanba kuni yuz bergani haqida xabarlar tarqalgandi. Politsiya ma'lumotlariga ko‘ra, yuk mashinasida keksa yoshdagi 14 nafar kishi bo‘lgan. Pikapda esa yolg‘iz haydovchi bo‘lgani aytilmoqda. AQSh jamoatchilik xavfsizligi departamenti ma'lumotlariga ko‘ra, cherkov yuk mashinasining yana bir yo‘lovchisi vafot etgan.

Buyuk Britaniya bosh vaziri Tereza Meyning bayonot berishicha, Birlashgan qirollik Germaniya bilan hamkorlik munosabatlarini qadrlaydi hamda boshqa Yevropa mamlakatlarining ittifoqchisi bo‘lib qolishni istaydi. Bu haqda Reuters agentligi xabar qilmoqda. «Biz mamlakatlarimiz o‘rtasidagi hamkorlik munosabatlari va ushbu uzoq do‘stlikni juda qadrlaymiz», — deb yozgan Tereza Mey Frankfurter Allgemeine Zeitung nashrida e'lon qilingan maqolasida Germaniyaga murojaat qilar ekan. Meyning ta'kidlashicha, Britaniya «Germaniya va qit'adagi boshqa davlatlarning zarur hamkori va do‘sti bo‘lib qolishni xohlaydi». Uning so‘zlariga ko‘ra, biznes uchun keraksiz to‘siqlar Britaniyaga ham Germaniyaga ham «zarar keltiradi».

Shimoliy Irlandiya politsiyasi Coca-Cola korporatsiyasining Lisbern shahrida joylashgan zavodida sanitar me'yorlarning buzilish holati bo‘yicha tergovgacha tekshiruvni boshladi. Bu haqda Irish Examiner nashri xabar berdi. Tekshiruv o‘tkazilishiga esa korxonaga kelgan alyumin bankalarda "inson faotiyati chiqindilari" aniqlangani sabab bo‘lgan. Ishlab chiqarish texnologiyasi jiddiy buzilgani sababli zavod faoliyati to‘xtatilgan. Ushbu holatni tergov qilishga Shimoliy Irlandiya oziq-ovqat mahsulotlari xavfsizligi agentligining mahalliy sanitar-epidemiologik xizmati mutaxassislari kirishishgan. Taxmin qilinishicha, idishlar Germaniyada ishlab chiqarilgan. Zavod ma'muriyati ifloslangan ichimlik sotuvga chiqarilmaganini aytgan. "Biz mahsulotlarimizning sifati va xavfsizligiga jiddiy e'tibor qaratamiz. Muammo sifatni qat'iy nazorat qilish jarayoni tufayli darhol aniqlangan", deb ma'lum qilgan kompaniya matbuot xizmati. Nashrning ta'kidlashicha, barcha yaroqsiz mahsulot musodara qilingan.

Turkiya harbiy-havo kuchlari samolyotlari oxirgi 3 kun ichida Gretsiya havo hududiga 37 marta bostirib kirdi, deb yozmoqda Gretsiya mudofaa vazirligidagi amaldorlarga iqtibos keltirgan holda Times nashri. Parvozlarda F-4 qiruvchi-bombardimonchi hamda ko‘p maqsadli F-16 qiruvchi samolyotlari ishtirok etgan. 27 mart kuni Turkiyaning CN-235 razvedka samolyoti Gretsiya hududini 16 marta buzgan. Harbiy tahlilchi Atanasios Drugosning fikricha, turk samolyotlarining Gretsiyaga bostirib kirishi nafaqat borgan sari ko‘paymoqda, balki ig‘vogarroq ko‘rinish olmoqda. "Ular nodo‘stona harakat qilishmoqda, Gretsiya havo hududiga chuqurroq kirib borishmoqda, aholi yashaydigan hududlar ustidan uchib o‘tishmoqda", deb aytgan mutaxassis. Turkiya va Gretsiya o‘rtasidagi munosabatlar Gretsiya sudi Turkiyadagi davlat to‘ntaruviga urinishishga aloqador deb gumon qilingan 8 nafar turk harbiysini yanvar oxirida Turkiyaga berishdan bosh tortgandan keyin keskinlashgan.

«Barselona» hujumchisi Lionel Messi kataloniyaliklar bilan yangi shartnoma imzolaydi. Bu haqda Marca nashri xabar tarqatdi. Manbaga ko‘ra, tomonlar may oyida muzokara stoliga o‘tirishadi. Yangi kelishuvga ko‘ra, argentinalik futbolchining maoshi 35 mln. yevro qilib belgilanadi. Shartnoma 2022 yilga qadar tuzilishi kutilmoqda. Eslatib o‘tamiz, Messining kataloniyaliklar bilan amaldagi shartnomasi muddati 2018 yilning yozida o‘z nihoyasiga yetadi.

AQSh prezidenti Donald Trampning qizi Ivanka otasi jamoasi rasmiy xodim bo‘lishi, biroq ish haqi olmasligi haqida ma'lum qildi. Ivanka Trampning bayonotida aytilishicha, u aslida otasining maslahatchisi bo‘lgani, biroq rasmiy lavozimlarni egallamagani haqida “ba'zi kishilarning tashvishidan xabar topgan”. O‘z navbatida, Oq uy Ivanka Tramp qarorini qo‘llab-quvvatlashi haqida xabar berdi. Avvalroq Ivanka Tramp Oq uy ma'muriy binosida alohida kabinetga hamda maxfiy ma'lumotlarga kirish imkoniga ega bo‘lgani haqida xabarlar tarqalgandi. Ma'lumot uchun, dastlab Ivanka Tramp otasi ma'muriyatida hech qanday rasmiy lavozimlarni egallamasligi haqida bong urgandi. Uning eri Jared esa prezidentning qator o‘ta muhim masalalar, jumladan tashqi siyosat bo‘yicha maslahatchisi bo‘lib ulgurdi.

Meksikalik suratkash Feliks Ernandes Audi Q2 reklamasining s'yomka jarayonidan lavhalar taqdim etdi. Unda avtomobilning mitti modellaridan foydalanilgan. Audi'ning rasmiy saytida shu haqida ma'lum qilindi. Ernandes loyiha uchun uch sahna ishlab chiqdi: sahro, shahar ko‘chasi va BAAdagi Dubay kanali orqali ko‘prikka olib chiquvchi yo‘l. Suratkash o‘zining Kankundagi studiyasida sement va suv yordamida haqiqatga juda yaqin qum uyumlarini yaratdi. Bundan tashqari, boshqa bir epizod uchun fon tanlash maqsadida Dubayga borib kelishiga to‘g‘ri keldi. "Fantaziyaning poyoni bo‘lmaydi, cheklovlar bizning ichimizda. O‘ylashimcha, manzarali suratlarning 70 foizi - kerakli vaqtda kerakli joyda bo‘lish. Albatta, bu joy va vaqtni topish uchun harakat talab qilinadi", - deydi suratkash Feliks Ernandes. 2016 yilning oktabrida Ernandes Audi R8 avtomobili suratlar seriyasini taqdim etgan, unda ham avtomobillarning o‘yinchoq versiyalari qo‘llangan.

Joriy yilning 16 mart kuni O‘zbekiston Prezidentining “Shoshilinch tibbiy yordamni yanada takomillashtirish chora-tadbirlari to‘g‘risida”gi Farmoni imzolandi. Hujjatda sohani rivojlantirishga doir ko‘plab vazifalar qatorida kechiktirib bo‘lmaydigan vaziyatlarda bemorlar hayotini saqlab qolish maqsadida shoshilinch tibbiy yordam xizmati muassasalarining moddiy-texnika bazasini mustahkamlash, tizimning transport parkini boyitish uchun davlat byudjyeti va boshqa mablag‘lar hisobidan 2017 yilning o‘zida 1200 ta tez tibbiy yordamga ixtisoslashtirilgan avtotransport vositalari xarid qilinishi ham belgilangan edi. Kun.uz’ga Sog‘liqni saqlash vazirligi axborot xizmatining xabar berishicha, ayni kunlarda zarur vositalar bilan jihozlangan 50 dona “DAMAS AMB” rusumidagi tez tibbiy yordam avtomobilari xarid qilinib, ehtiyoj baland bo‘lgan hududlarga berilgan. Bu tez tibbiy yordam xizmatining yanada tezkor va sifatli ishlashida muhim omil bo‘lib xizmat qiladi.

Buyuk Britaniya Yevropa Ittifoqini tark etgandan keyin Yevropa atom energiyasi hamjamiyatidagi (Yevratom) a'zoligini to‘xtatadi, deb aytildi Buyuk Britaniya bosh vaziri Tereza Meyning Yevropa kengashi rahbari  Donald Tuskga maktubida. Maktubda Mey Tuskni Birlashgan Qirollikning Yevropa Ittifoqi tarkibidan chiqishi jarayoni boshlanishidan xabardor qilgan. Britaniyaning YeIdagi doimiy vakili Tim Barrou 29 mart kuni Tuskga ushbu maktubni topshirgan. Lissabon kelishuvining 50-moddasida bayon qilingan qoidalarga ko‘ra, Yevropa Ittifoqini tark etmoqchi bo‘lgan davlat YeIni bu haqdagi rasmiy ogohlantirishni yuborgandan keyin 2 yildan keyin tark etishi kerak. Shu tariqa Buyuk Britaniya YeIni 2019 yil 29 martda tark etishi kerak. Yevratom YeIga a'zo davlatlar tomondan yadro energetikasidan tinchlik yo‘lida foydalanishni rivojlantirish, umumiy energetik siyosatni shakllantirish, energiya tashuvchilar narxini pasaytirish, atom energetikasini nazorat qilishni ta'minlashda ko‘mak beradi.

Portugaliyaning Madeyra orolidagi aeroportga «Real» hujumchisi Krishtianu Ronaldu nomi berildi. 29 mart kuni shu voqea munosabati bilan tashkil qilingan tantanali tadbirlar o‘tkazildi. Unda futbolchining o‘zi va orol rasmiylari ishtirok etishdi. Tadbir davomida futbolchiga bag‘ishlangan haykalning ochilish marosimi ham bo‘ldi. Telegraph xabariga ko‘ra, tadbirning guvohi bo‘lganlar haykalning «beo‘xshov» ekanini qayd qilishgan. Ronalduning o‘zi ham uning ko‘rinishidan hayron qolgan. Hozircha bu borada orol rasmiylarining fikri ma'lum qilinmadi. Qayd etish kerakki, Madeyra hukumati bunday qarorni bir necha bor tanqid qilib chiqqandi.

Bir guruh yaponiyalik olimlar dunyoda birinchi bo‘lib boshqa insonga tegishli iPS-hujayrani ikkinchi kishiga o‘tkazdi. Bu haqda Yaponiyaning "Riken" tabiiy fanlar instituti xabar qilmoqda. Ta'kidlanishicha, mazkur jarrohlik amaliyoti Kobe shahri tibbiy markazida o‘tkazilgan. Donorlik iPS-hujayralari ko‘zining ichki qismi zararlangan bemorga o‘tkazilgan. Yapon mutassislarinin fikricha, ushbu maxsus hujayralari uning tiklanishiga yordam beradi. Shu paytgacha, hujayralar yangi tana tomonidan chiqarib yuborilmagan. Xabar qilinishicha, yaqin vaqtlarda bir guruh tadqiqotchilar yana beshta xuddi shunday amaliyot o‘tkazishni rejalashtirishgan. Olimlar orasida Kioto va Osaka universitetlari xodimlari ham bor. iPS-hujayra – indutsiyalashtirilgan ildiz hujayralar bo‘lib, boshqa hujayralardan (somatik, homila yoki plyuripotent) epiirsiy qayta dasturlash yordamida olinadi.

Riodagi Olimpiya o‘yinlarida AQShga bronza medal keltirgan qilichboz Ibtihoj Muhammad o‘z mamlakatidagi terrorizm targ‘ibotidan xavotirda ekanligini bildirdi. "Men bugungi kunda AQShda erkinlik va adolat ideallari uchun kurash niqobi ostida ketayotgan terrorizm targ‘ibotidan xavotirdaman", - deb yozdi Muhammad AQSh prezidenti Donald Trampga yo‘llangan va Time jurnalida chop etilgan ochiq xatida. Olimpiya o‘yinlarida hijobda ishtirok etgan birinchi amerikalik musulmon ayoli hisoblangan Ibtihoj Muhammad terrorizm bilan kurash masalasining migratsiya mavzusiga hech qanday aloqasi yo‘qligini ta'kidladi. Sportchi hozirda mamlakatda shakllanayotgan muhit Amerika demokratiyasiga xos bo‘lgan "adolat" va "tenglik" konsepsiyalariga ziyon yetkazishiga ishora qildi. "Men Olimpiya o‘yinlarida AQSh nomidan ishtirok etganimdan faxrlanaman va Trampga musulmonlar yo‘lidagi g‘ovlarni bartaraf etishni so‘rab murojaat etaman", - dedi u.

Kolumbiyada 5 nafar tibbiyot xodimi ularning jarrohlik stolida yotgan bemor atrofida raqsga tushayotgani tasvirlangan video internetda tarqalgach, ishdan haydaldi. Bu haqda Daily Mail xabar bermoqda. Ma'lumotlarga ko‘ra, hodisa Kolumbiyaning Bolivar shahridagi Santa-Krus-de-Bokagrande klinikasida ro‘y bergan. Bemor hushsiz bo‘lgani aytilmoqda. Ta'kidlanishicha, videoda tasvirlangan barcha hodisadan so‘ng ishdan haydaldi, biroq raqs tasvirlari internetda “virusli” rolikka aylandi.

25 mart kuni Toshkent shahrining Yunusobod tumani hokimi Mira'zam Mirqosimov lavozimidan ozod etilgan. Bungacha hokimning birinchi o‘rinbosari sifatida ishlab kelgan Sardor Qosimov ayni vaqtda hokim vazifasini bajaruvchi sifatida faoliyat ko‘rsatmoqda. Hozircha bu haqida rasman xabar berilmagan. Shahar hokimiyatidagi manba «Kun.uz»ga bu ma'lumotlarni tasdiqladi, lekin bu borada batafsil izoh bermadi. Qayd etish kerakki, bu o‘zgarish mamlakat prezidenti Shavkat Mirziyoyevning 25 mart kuni Yunusobod tumanidagi Yangi shahar va Bog‘ishamol ko‘chalarini tutashtiruvchi yangi ko‘prik bilan tanishish maqsadida ushbu tumanga uyushtirgan tashrifi bilan bir kunda ro‘y bergan. Shavkat Mirziyoyev shu kuni Yunusobod tumanidagi Uvaysiy nomidagi mahallada bo‘lib, bu yerda fuqarolar yig‘ini xodimlari, profilaktika inspektori va aholi uchun yaratilgan qulay sharoitlar bilan tanishgandi.

Nigeriya, Somali, Sudan va Yamandagi 22 million bola favqulodda gumanitar yordamga, xususan oziq-ovqat mahsulotlari va dori vositalariga muhtoj. BMT Bolalar fondi (YUNISEF)ning xabarida shu haqida ma'lum qilindi. "Agar favqulodda yordam ko‘rsatilmasa, u holda Nigeriya sharqi, Somali, Sudan va Yamanda qurg‘oqchilik va qurolli to‘qnashuvlar tufayli 1,4 million bola halok bo‘ladi", - deyiladi ma'lumotda. YUNISEFning favqulodda dasturlar bo‘yicha rahbari Manuel Fonteyn 2011 yilda Somalida shunga o‘xshash gumanitar inqiroz yuz bergani va u ko‘plab bolalarni hayotdan olib ketganini yodga soldi. "Zudlik bilan choralar ko‘rish kerak. Bolalar bu muammo bo‘yicha yangi bayonot qilingunga qadar kuta olishmaydi",- dedi Fonteyn. Uning so‘zlariga ko‘ra, ko‘rsatilgan mamlakatlardagi bolalarning oziq-ovqat, ichimlik suvi va dori vositalariga bo‘lgan ehtiyojlarini qondirish uchun hozirgi vaqtda 255 million dollar zarur, biroq bu pullar ham faqat bir necha oygagina yetadi.

O‘zbekistonning yengil avtomobillar ishlab chiqaruvchi va eksport qiluvchi GM Uzbekistan AJ Qozog‘istonning milliy avtotransport vositalari ishlab chiqaruvchi AllurGroup bilan birga qo‘shma loyihaning yakuniy bosqichini boshlashdi. Unga ko‘ra, Ravon Nexia R3 modeli yirik blokli yig‘ish (SKD) uslubida Qozog‘istonning Qustanay shahridagi «SariarkaAvtoProm» ishlab chiqarish maydonida yig‘iladi. Loyiha doirasida GM Uzbekistan AJ va «SariarkaAvtoProm» ishlab chiqarish birlashmasi o‘rtasida kelishuv imzolangan. Ilk bosqichda Qustanay shahrida yiliga 3 ming dona Ravon Nexia R3 sedanining SKD-yig‘ilishi yo‘lga qo‘yiladi. Keyinchalik, bu raqam 7 mingtaga yetkazilishi mumkin. Ravon Nexia R3 avtomashinalari AllurAuto va «O‘zAvto Aziya» kompaniyalarining dilerlik markazlari tomonidan sotiladi.

O‘quv parvozlari uchun yengil motorli samolyotlar ishlab chiqaruvchi Nippon Aerotech kompaniyasi rahbariyati aviahalokatda ayblanmoqda. Tokio g‘arbidagi aholi turarjoy mavzesiga kompaniya ishlab chiqargan samolyot qulab tushgan edi, deb xabar qilmoqda Kiodo agentligi. Bortida 5 kishi bo‘lgan yengilmotorli samolyot 2015 yil iyulida poytaxt mintaqasining g‘arbidagi Tyofu shahriga o‘quv parvozi vaqtida qulab tushgan edi. Oqibatda uchuvchi Taisi Kavamura va Yaponiya aviakompaniyasining xodimi, bundan tashqari, samolyot qulagan uydagi ayol halok bo‘lgandi. 3 nafar yo‘lovchi hamda halokat vaqtida uyda bo‘lgan ikki kishi jabrlangan edi. Xabarlarga ko‘ra, marhum uchuvchi Taisi Kavamura sirtdan ayblangan. Aniqlanishicha, halokat kunida samolyot bir necha marta maxsus litsenziyaga ega bo‘lmasa-da, sinov parvozlari uchun ijaraga berilgan. Ayni shu holat ishni prokuraturaga berishga asos bo‘lgan.

Xitoy tarixidagi eng yirik (382 tonnalik zaxiraga ega) oltin koni mamlakat sharqidagi Shandun viloyatida topildi. Bu haqda China News agentligi xabar bermoqda. Aniqlik kiritilishicha, kon zaxirasi 22 milliard dollarga baholanmoqda. Qimmatbaho metall zaxirasi ikki kilometrlik masofaga qadar cho‘zilgan bo‘lib, qatlam qalinligi 67 metrga teng. Jinsdagi oltin bir tonnaga 4,52 grammni tashkil etadi. Agentlikning ta'kidlashicha, kon har kuni 10 ming tonnani qazib olgan holda faoliyat ko‘rsatsa, to‘la quvvat va muammolarsiz 40 yil davomida ishlashi mumkin.

Afg‘onistonda kamida 30 jangari yo‘q qilindi. Bu haqda Sinxua agentligi  xabar bermoqda. Ma'lumotlarga ko‘ra, jangarilar “Tolibon” terrorchilik harakati a'zolari bo‘lishgan hamda mamlakatning Farax viloyatida hukumat kuchlari amaliyoti davomida o‘ldirilgan. Amaliyot haqida boshqa tafsilotlar keltirilmagan.

Qirg‘iziston Oliy sudi muxolifatdagi «Otamakon» partiyasi yetakchisi Omurbek Tekebayevni hibsda qoldirishga hukm chiqardi. Bu haqda suddagi manbaga asoslangan holda TASS xabar berdi. «Oliy sud quyi instansiya sudi hukmini tasdiqladi», deyilgan sud kantselyariyasida. 26 fevral kuni, Istanbuldan uchib kelganidan so‘ng Bishkek aeroportida «Korrupsiya» va «Firibgarlik» moddalarida ko‘zda tutilgan jinoyatlarni sodir etishda gumon qilinib qo‘lga olingan Tekebayev sud hukmi asosida 25 aprelga qadar hibs qilingandi. Ammo advokatlar bu hukm ustidan shikoyat qilishgandi.

Afg‘oniston hukumati mamlakat maxsus bo‘linmalari sonini ikki baravar oshirmoqchi. Hozirda, ularning soni 17 ming harbiy xizmatchini tashkil etadi, deb xabar qilmoqda Reyter agentligi mahalliy va g‘arb mulozimlariga asoslangan holda. Xabarlarga ko‘ra, Afg‘onistonning 300 ming kishilik armiyasining uncha katta bo‘lmagan qismini  tashkil etuvchi maxsus kuchlar mamlakatda olib boriladigan hujumkor amaliyotlarning 70 foizini bajaradi. "Bizning maxsus bo‘linmalarimiz kuchaytirilishi va yaxshiroq jihozlanishi kerak", — degan mudofaa vazirligi vakili Davlat Vaziriy. U aniq raqamlarni keltirmagan, biroq maxsus bo‘linma armiya korpusi darajasiga yetkazilishini qo‘shimcha qilgan. Agentlik manbalarining so‘zlariga ko‘ra, gap ularning sonini ikki karra oshirish haqida bormoqda. Afg‘on hukumati, ayni vaqtda, xorijiy donor mamlakatlar bilan ushbu rejani loyihalashtirish borasida muzokaralar olib bormoqda.

Xitoyning Shandun viloyatida 22 mashinasi ishtirokida ro‘y bergan YTHda kamida 2 nafar inson halok bo‘lib, yana 10 nafari jabrlangan. Bu haqda "Dachjun van" sayti politsiya mahkamasiga tayangan holda xabar qilmoqda. Ma'lumotlarga ko‘ra, mahalliy vaqt bilan soat 6:50dan 7:04gacha Tayan shahar okrugidagi 21 kmlik yo‘lda 5ta yo‘l-transport hodisasi ro‘y bergan. Fojiadan so‘ng, voqea joyiga politsiya, qutqaruvchilar va tibbiy xodimlar yetib kelgan. YTH sabablari o‘rganilmoqda. Biroq, voqea haydovchilarning xavfsiz masofani saqlamagani tufayli yuz bergani taxmin qilinayapti.

28 mart kuni O‘zbekiston Respublikasi Tashqi ishlar vazirligida Qirg‘iziston Respublikasining favqulodda va muxtor elchisi Daniyar Sidikov bilan uchrashuv bo‘lib o‘tdi. Suhbat chog‘ida ikki tomonlama munosabatlarning dolzarb masalalari, shu jumladan, turli darajalarda bo‘lajak O‘zbekiston-Qirg‘iziston uchrashuvlari bilan bog‘liq masalalar hamda MDHga a'zo mamlakatlar Tashqi ishlar vazirlari kengashining Toshkent shahridagi yig‘ilishida Qirg‘iziston delegatsiyasi ishtirokining amaliy jihatlari muhokama qilindi.

Peruvian Airlines aviakompaniyasining Boeing 737 samolyoti Peruning Xauxa shahrida joylashgan Frantsisko Karl nomidagi aeroportga qo‘nish vaqtida yonib ketdi. Samolyot mamlakat poytaxti Limadan reys amalga oshirayotgan bo‘lgan. Samolyotda 138 yo‘lovchi bo‘lgan. Ulardan 26 nafari mayda jarohatlar olgan. Bir kishi shifoxonaga yetkazilgan. Barcha yo‘lovchilarni evakuatsiya qilishga muvaffaq bo‘lingan. Mahalliy politsiya boshlig‘i general Xose Kuevning aytishicha, samolyotning shassisi bilan texnik muammolar yuzaga kelgani sabab ekipaj qo‘nish haqida shoshilinch qaror qabul qilishiga to‘g‘ri kelgan, deb yozmoqda RPP portali. Taxmin qilinishicha, yong‘in samolyot qanoti uchish-qo‘nish polosasiga tekkani sabab chiqqan. Aeroport 29 mart ertalabgacha samolyotlarning uchish va qo‘nishi uchun yopib qo‘yilgan. Voqea joyiga zudlik bilan o‘t o‘chirish brigadalari yetib kelgan.

Italiyada "Ferrari" kompaniyasi asoschisi Entso Ferrarining murdasini o‘g‘irlab ketmoqchi bo‘lishdi. Corriere della Sera nashrining yozishicha, mashhur tadbirkor Modena shahrida dafn qilingan. Jinoyatchilar uning murdasini keyinchalik Ferrrari oilasi yoki kompaniya rahbariyatidan uni qaytarish uchun pul undirish maqsadida o‘g‘rilamoqchi bo‘lishgan. Biroq Nuoro kommunasi politsiyasi o‘g‘rilikning oldini oldi. Politsiyachilar ushbu o‘g‘rilikni sodir etmoqchi bo‘lgan jinoiy guruhning bir necha vakilini qo‘lga oldilar. Entso Ferrari 1988 yilda 90 yoshida vafot etgan.

Buyuk Britaniya bosh vaziri Tereza Mey Birlashgan Qirollikning YeI tarkibidan chiqishi – Brexit jarayonini rasman boshlaydigan maktubni imzoladi. Bu haqda BBC xabar qilmoqda. Rasmiy ogohlantirish maktubi Lissabon shartnomasining 50-moddasiga muvofiq tuzilgan. U Yevropa Kengashi raisi Donald Tuskka bugun 29 mart kuni yetkaziladi. Tereza Meyning Tuskka yo‘llagan maktubini Britaniyaning YeIdagi elchisi Tim Barrou mahalliy vaqt bilan soat 12:30da topshiradi. Shundan so‘ng, bosh vazir deputatlar qarshisida mazkur jarayon boshlangani haqida bayonot beradi. Mey, shuningdek, YeI bilan muzokaralarda «Birlashgan Qirollikdagi barcha fuqaro manfaatini himoya qilishini», xususan, Brexit’dan so‘ng maqomiga oydinlik kiritilmagan YeI fuqarolarini ham unutmaslikka va'da bermoqda.

AQSh prezidenti Donald Tramp sobiq prezident Barak Obama tomonidan kiritilgan va iqlim o‘zgarishiga qarshi qaratilgan taqiqlovlarni bekor qilish haqidagi farmonni imzoladi. Bu haqda Associated Press axborot agentligi xabar bermoqda. Tramp uning yangi farmoni yangi davr boshi bo‘lishini aytdi. Uning fikricha, Obama kiritgan choralar energetikaning rivojlanishiga xalaqit qilgan, uning qarori esa yangi ish o‘rinlari yaratishga imkon beradi. Ta'kidlanishicha, Tramp global isish haqidagi gaplarni bir necha marotaba "uydirma" deb atagan. Mart oyi boshida Oq uy iqlim muammolarini o‘rganishga xarajatlarni qisqartirishi ma'lum qilingandi.

Samsung’ning Singapurdagi do‘konida Galaxy S8 smartfoni taqdimotidan bir kun avval yong‘in ro‘y berdi. Bu haqda Channel News Asia xabar bermoqda. Do‘kon joylashgan AMK Hub savdo markazi rahbariyati yong‘in qo‘shimcha xonada yuzaga kelgani hamda uni bir necha daqiqa davomida o‘chirishganini xabar qildi. Ma'lumotlarga ko‘ra, hodisa oqibatida hech kim jabrlanmadi, Samsung do‘koni bir qancha muddatga yopib qo‘yiladi. Janubiy Koreya kompaniyasida ta'kidlashlaricha, ayni damda qancha miqdorda zarar yetgani va voqeaga nima sabab bo‘lgani yuzasidan tekshiruv o‘tkazilmoqda. Avvalroq KGI Securities tahlilchilari Samsung Galaxy S8 sotuvlari yangi iPhone sabab yaxshi ko‘rsatkichni qayd eta olmasligini taxmin qilishgandi.

Osiyo mintaqasida davom etayotgan JChga saralash bahslarining V guruhida beriladigan ikki yo‘llanma uchun uch jamoa o‘rtasida keskin kurash kechmoqda. Bu turda barcha yetakchi o‘z uyida uchrashuvlarni o‘tkazib g‘alaba qozondi. Yaponiya o‘z uyida Tailandni qabul qilib, yirik hisobda g‘alaba qozongan bo‘lsa, Avstraliya BAAni qabul qilib muvaffaqiyatga erishdi. Kunning so‘nggi uchrashuvida Saudiya Arabistoni terma jamoasi Iroq ustidan kichik hisobda ustun keldi. 7-turdan keyin guruhda Yaponiya va Saudiya Arabistoni terma jamoalari 16tadan ochko to‘plagan holda peshqadamlik qilishmoqda. Avstraliya terma jamoasi hisobida 13 ochko mavjud. BAA esa 9 ochko bilan 4-o‘rinda qolmoqda. JCh-2018 saralashi, Osiyo mintaqasi, 7-tur «B» guruhi Yaponiya – Tailand – 4:0 (2:0) Gollar: Kagava (8), Okazaki (19), Kubo (57), Yoshida (83). Avstraliya - BAA 2:0 (1:0) Gollar: Irvayn (7), Lekki (78). Saudiya Arabistoni - Iroq 1:0 (0:0) Gol: Yahyo ash-Shahriy (54).

NATOning Yevropadagi qo‘mondoni Kertis Skaparottining bayonot berishicha, u «tobora jangovarlashib borayotgan Rossiyaga qarshi turish uchun» yanada ko‘proq qo‘shinlar va yuqori texnologiyali kuzatuv vositalariga muhtojdir. Bu haqda The Washington Examiner yozmoqda. Uning so‘zlariga ko‘ra, hozirda AQSh harbiylari «dunyoda eng kuchli hisoblanadi hamda Rossiyani tiyib tura oladi», ammo «Rossiyaning tobora kuchayib borayotgan jangovar qudratiga qarshi turish uchun» yanada qobiliyatli armiyani tashkil etish talab etiladi. Skaparottining aytishicha, ayni vaqtda AQShning Yevropada barcha turdagi qo‘shinlarga oid 60 mingdan ortiq harbiylari bor. «Bizga ko‘proq kuch kerak, o‘ylashimcha, ehtimol, quruqlikdagi qo‘shinlar, masalan zirxli tank diviziyasi», — degan NATO qo‘mondoni.

28 mart kuni Avstriya vazirlar kengashi migrantlarning mamlakatdagi integratsiyasi to‘g‘risidagi qonunning yakuniy tahririni tasdiqladi. Bu qonunga ko‘ra, jamoat joylarida yuzni to‘liq yopib turuvchi musulmonlar kiyimini kiyish taqiqlanadi. Shuningdek u migrantlar uchun nemis tili kurslarini joriy qilish va ijtimoiy foydali joylarda ishchi o‘rinlari taqdim etishni ko‘zda tutadi. RIA "Novosti" shu haqida xabar berdi. Majlisdan keyin Avstriya kantselyariyasi vaziri Tomas Drozdning jurnalistlarga ma'lum qilishicha, dastur davlat g‘aznasiga yiliga 100 million yevroga tushadi. Hujjatga muvofiq, uchinchi mamlakatlar migrantlarining nemis tili va malaka oshirish kurslarida o‘qishlari majburiydir. Ulardan voz kechish mamlakat beradigan kafolatlarda o‘z aksini topishi mumkin. Mazkur hujjat burqa kiyishni taqiqlashdan tashqari, amaldor, sudya va prokurorlarning boshiga ro‘mol o‘rashini taqiqlaydi.

Analitiklarning fikricha, Amerikaning Apple korporatsiyasi Disney studiyasini sotib olishi mumkin. Bu haqda Wall Street Journal ma'lumotiga asoslanib, Business Insider xabar bermoqda. Analitiklarning prognoziga ko‘ra, Apple korporatsiyasi ushbu kinostudiyani sotib olish uchun 200 milliard dollar miqdoridagi erkin summani mazkur ishga yo‘naltirishlari ehtimoli mavjud. RBC kompaniyasi analitigi Stiven Kexolning fikricha, bu investitsiya juda omadli bo‘lishi mumkin. Chunki  Disney tomonidan so‘nggi bor ishlangan “Muz yurak” filmi kompaniya tarixi davomida ishlangan multkartinalar orasida eng kassabopi bo‘lgan.

Iroq tarkibida Kurdistonni faqatgina muloqot yo‘li bilan saqlab qolish mumkin, deb hisoblamoqda Iroq prezidenti Fuad Masum. "Muloqot zarur, chunki Iroqdan ajralish sodir bo‘lsa ham, baribir muloqot zarur. Agar muammolar bo‘lsa, ular muloqot orqali hal qilinadi. Muloqot – bu asosiysi", deb aytgan Masum RIA “Novosti” axborot agentligiga bergan intervyusida. Masumning ta'kidlashicha, markaziy hukumat va kurd muxtoriyati hukumati o‘rtasidagi birdamlikni "muloqot yo‘li" bilan saqlab qolish mumkin. Masum Bag‘dod va kurdlar o‘rtasida vujudga keladigan ziddiyatlarga to‘xtalib, ularning sababi "neft va gaz siyosati masalalari" hisoblanishini aytdi. "Bir nechta yechim mavjud, tomonlar muzokaralar stoli atrofiga o‘tirib, barcha savollarni muhokama qilishlari kerak. Biroq mustaqillik haqidagi gaplar boshqa, mustaqillik loyihasi esa boshqa masaladir", deb ta'kidlab o‘tdi Masum.

Hozirda Chevrolet Cruze va Tracker modellari Rossiyada sotilmaydi, biroq mutaxassilar bu mashinalar Rossiyaga yana qaytishi mumkinligini bashorat qilishmoqda. Biroq bu modellar logotiplarini o‘zgartirib, O‘zbekistonning Ravon brendi ostida taklif etiladi va GM Uzbekistan’da ishlab chiqariladi. Biroq hozircha bu modellar Rossiyada aynan qachon paydo bo‘lishi va nomlari qanday o‘zgarishi ma'lum qilinmagan. Bundan tashqari, brend bozorga yana bir nechta yangi modellar chiqarmoqchi. Ular orasida S-sinfdagi sedan va B-sinfdagi krossover bor. Bugungi kunda kompaniya modellar qatori AQShdagi Lacetti’ga mos keluvchi Gentra, Spark negizida yaratilgan R2, hamda Aveo va Cobalt analoglari bo‘lgan Nexia R3 va R4’ni o‘z ichiga olgan.

O‘zbekiston terma jamoasining JCh–2018 turniriga saralash bosqichi A guruhidagi raqiblari Eron va Xitoy terma jamoalari 7-turda o‘zaro to‘qnashdi. Tehrondagi “Ozodi”maydonida bo‘lib o‘tgan o‘yinda Eron terma jamoasi kichik – 1:0 hisobida ustun keldi. Uchrashuvdagi yagona golga 46-daqiqada Mehdi Taremi mualliflik qildi. Mazkur uchrashuvdan keyin Eron terma jamoasi 17 ochko bilan A guruhida peshqadamlikni mustahkamlab oldi. E'tiborli jihati Karlos Keyrush shogirdlari guruhdagi avvalgi 6 turdan 5 o‘yinda 1:0 hisobida g‘alaba qozongan, yana bir uchrashuvda 0:0 hisobi qayd etilgan. Xitoy termasi esa 5 ochko bilan hozircha so‘nggi – 6-o‘ringa pastladi. Avvalroq A guruhdagi boshqa raqiblar – Janubiy Koreya terma jamoasi Suriyani 1:0 hisobida mag‘lubiyatga uchratgani haqida xabar berilgandi. JCh–2018 saralashi, 7-tur Eron – Xitoy 1:0 Gol: Mehdi Taremi (46) Ogohlantirishlar: Izzatulloh (37), Shojai (39), Jahonbahsh (61)

Amerikaning American Airlines aviakompaniyasi Xitoyning yirik aviatashuvchisi China Southern Airlines’ga 200 mln dollar miqdorida sarmoya kiritdi. Bu haqda CNN Money xabar bermoqda. Ma'lum bo‘lishicha, American Airlines China Southern Airlines bilan kelishuvni amerikalik mijozlar uchun o‘nlab yangi yo‘nalishlarni ochish maqsadida imzolagan. Xalqaro havo transport assotsiatsiyasi bashoratiga ko‘ra, kelayotgan o‘n yil davomida Xitoy dunyoning aviatashuvlar sohasidagi eng yirik bozoriga aylanadi.

Belarus prezidenti Aleksandr Lukashenko Rossiya prezidenti Vladimir Putin bilan munosabatlarini a'lo darajada deb atadi. Bu haqda "BelTA" axborot agentligi xabar bermoqda. "Bugun Rossiya haqida Putin va Lukashenko o‘rtasida vositachi kerak, deb gapirilmoqda. Tinchlaning – Vladimir Vladimirovich Putin bilan munosabatlarimiz a'lo darajada. A'lo", deb aytdi Lukashenko. Lukashenko Putin bilan uchrashuv rejalashtirilganini aytdi. "Bir vaqtni belgilab, uchrashamiz. Qandaydir muammolar bo‘lsa, hal qilamiz. Hech qanday vositachisiz hal qilamiz, bizga hech qanday vositachilik kerakmas. Biz qadrdon aka-ukalarmiz, talashadigan narsamiz yo‘q. Men unga hattoki bir marta, harbiy odamlar aytadigandek, balki vaqti kelib orqama-orqa turib, o‘q uzib himoyalanishimizga to‘g‘ri kelishi mumkin, deb aytgandim", deb ta'kidlab o‘tdi Lukashenko. Avvalroq Lukashenko Putin u uchun hamkasb ham, do‘st ham emas, deb aytgandi.

FIFA intizomiy qo‘mitasi Argentina terma jamoasi hujumchisi Lionel Messining JCh-2018 saralashi doirasida Chiliga qarshi o‘yindagi xatti-harakati yuzasidan qaror chiqardi. O‘yin oxirida hakam assistentini haqorat qilgan 29 yoshli futbolchi  Argentinaning keyingi 4 uchrashuvini o‘tkazib yuboradi. Bundan tashqari Messiga 9350 yevro miqdorida jarima yozilgan. Ushbu jazo bugundan kuchga kiradi va Messi Boliviyaga qarshi o‘ynamasligi aniq. U jahon chempionati saralashi doirasidagi yana 3 uchrashuvni o‘tkazib yuboradi. FIFA Messini diskvalifikatsiya qilishi mumkin

Xitoy oliy xalq prokuraturasi "Xalq uchun" deb nomlangan aksilkorruptsion serial suratga oldi. Serial Xitoy televideniyesi orqali namoyish qilinadi, deb xabar bermoqda "Sinxua" axborot agentligi. Ta'kidlanishicha, serialni suratga olish uchun 120 mln yuan (17,4 mln dollar) sarflangan. Serial 55 ta seriyadan iborat bo‘lib, 2 yil davomida suratga olingan.

«Gazprom» joriy yilda O‘zbekistondan 5 mlrd kubometr miqdorida tabiiy gaz sotib olishni rejalashtirgan. Bu haqda RIA «Novosti» ochiq manbalarga asoslanib xabar tarqatgan. «Ayni vaqtda «Gazprom» o‘zbek tabiiy gazini sotib olmoqda (2016 yildagi ko‘rsatkich — 6,2 mlrd kubometr, 2017 yilda bu miqdor 5 mlrd kubometrni tashkil qiladi), o‘zbek gazini xarid qilish bo‘yicha o‘rta muddatli shartnomalar tuzish va mahsulot taqsimotiga oid bitim bo‘yicha «Jyel» konida gaz kondensatini o‘zlashtirish bo‘yicha texnik vazifa tayyorlash ishlari davom ettiriladi», — deyilgan xabarda. Shuningdek, «Gazprom» Ustyurt platosidagi gaz kondensatini o‘zlashtirish doirasida bosqichma-bosqich amalga oshiriladigan dastur uchun 8 yil davomida 383,3 mln yevro sarflaydi.

O‘zbekiston va Qatar terma jamoalari o‘rtasidagi JCh saralash uchrashuvini boshlang‘ich tarkibda boshlaydigan o‘zbekistonlik futbolchilar nomi ma'lum bo‘ldi. Unga ko‘ra, bosh murabbiy Samvel Babayan oldingi uchrashuvlarga nisbatan bir qator o‘zgarishlarni amalga oshirganini ko‘rishimiz mumkin. Jarohat olib uchrashuvni o‘tkazib yuborayotgan Vitaliy Denisov va diskvalifikatsiya bo‘lgan Islom To‘xtaxo‘jayev o‘rnida Merzlyakov harakat qiladi. To‘liq tarkib quyidagicha O‘zbekiston - Qatar O‘zbekiston: Aleksandr Lobanov, Yegor Krimets, Anzur Ismoilov, Aleksadr Merzlyakov, Davron Hoshimov, Azizbek Haydarov, Odil Ahmedov, Server Jyeparov, Eldor Shomurodov, Sardor Rashidov, Igor Sergeyev.

JCh-2018 saralashi doirasining uchinchi bosqich 6-turida Avstraliya maydoniga safar qilgan Birlashgan Arab Amirliklari terma jamoasi 0:2 hisobida mag‘lubiyatga uchradi. Ushbu natijadan keyin BAA futbol federatsiyasi terma jamoa bosh murabbiyi Mahdi Alini iste'foga chiqardi. Ayni vaqtda BAA V guruhida 6 turdan keyin 9 ochko to‘plagan holda to‘rtinchi o‘rinda qolmoqda. Uchinchi o‘rin uchun to‘g‘ridan-to‘g‘ri raqib Avstraliya o‘zaro uchrashuvdagi g‘alabadan keyin ochkolari sonini 13taga yetkazdi va oradagi farq 4taga yetdi. Mahdi Ali 2012 yilning avgustidan buyon terma jamoani boshqarib kelayotgandi. Uning boshqaruvida amirliklarning «oltin avlodi» 2013 yili Fors ko‘rfazi kubogi g‘olibi, 2014 yilda shu turnirda bronza medal sohibi bo‘lgan, 2015 yili esa Osiyo Kubogida uchinchi o‘rinni egallagan.

AQSh prezidenti Donald Tramp Xitoy raisi Si Tszinpin bilan 6-7 aprel kunlari Floridada uchrashadi. Bu haqda xabardor manbaga iqtibos keltirgan holda Reuters axborot agentligi xabar bermoqda. Axborot agentligi ma'lumotlariga ko‘ra, uchrashuv Trampning Mar-a-Lago qarorgohida bo‘lib o‘tadi. Ta'kidlanishicha, bu Tramp va Xitoy raisi o‘rtasidagi ilk uchrashuv bo‘ladi.

Buyuk Britaniyaga AQShdan yarim avtomat robot olib kelinishi haqidagi xabar haqli ravishda mahalliy ishchilarning xavotiriga sabab bo‘ldi. Sem laqabli robot bir kecha-kunduzda 3 ming g‘ishtni yotqiza oladi. Bu esa o‘rtacha quruvchi imkoniyatidan 6 marta ko‘p demakdir, deb yozadi Daily Mail nashri. Britaniyalik quruvchilar esa, bu kabi yarim avtomat mashinalarning joriy qilinishi bilan ish o‘rinlari qisqarishidan xavotir bildirishmoqda. Robot konveyer tasmasi, qo‘lda boshqargich va beton nasosidan iborat. Mashinaga ikki kishi xizmat ko‘rsatadi. Ularning biri g‘ishtlarni joylab turadi, ikkinchisi aralashmani tekislaydi. U ishga kechikib qolmaydi, tunu-kun tanaffussiz ishlay oladi. Ish sifati tajribali g‘isht teruvchinikidan qolishmaydi. Robot ikki yillar muqaddam Nyu Yorkning Construction Robotics kompaniyasi tomonidan ishlab chiqilgan. Bu vaqtning ichida AQShning turli hududlarida yuzlab quruvchilarning o‘rnini almashtirishga ulgurgan.

Joriy haftada Islandiyada chaqaloqlar tug‘ilishi rekord darajaga yetgan. Bu haqda The Bleacher Report UK nashri Islandiya nashrlariga tayangan holda xabar qilmoqda. Bundan 9 oy muqaddam, 2016 yilning 27 iyunida Islandiya termasi Yevro-2016 musobaqasining 1/8 finalida  Angliya termasini 2:1 hisobida mag‘lub etgan edi. Ushbu g‘alaba island futboli tarixidagi eng yuqori natijaga aylandi.

Amerika mulozimlarining fikricha, Kreml ma'muriyatining Yaqin Sharqdagi ambitsiyalari faqatgina Suriya bilan chegaralanib qolmaydi. Bu haqda CNN telekanali xabar qilmoqda. Pentagon rasmiy vakillari Rossiya harbiy texnikalarining yetkazib berilayotgani va diplomatik faoliyati kuchayib borayotganidan tobora ko‘proq xavotirlanmoqda. Ularning fikricha, bularning bari AQSh va NATOning mintaqadagi ta'sirini kamaytirishga qaratilgan. Telekanalga ko‘ra, Moskva Liviyadagi guruhlarni qo‘llab-quvvatlash va hatto Afg‘onistondagi toliblar bilan ham aloqa qilishda ayblanmoqda. «Bu mening fikrim, ular Yer sharining ushbu muhim hududida o‘z ta'sirini kuchaytirishga urinmoqda», — degan AQShning mintaqadagi kuchlari uchun mas'ul generali Jozef Votel Senatning qurolli kuchlar qo‘mitasiga. Harbiy tahlilchilarning fikricha, Moskva Yaqin Sharqdagi «geosiyosiy tebranishlar»dan foydalanib qolmoqchi, shu bilan u nafaqat mintaqa, balki jahon maydonida asosiy yetakchilardan biriga aylanish niyatida.

JCh–2018 turniriga saralash bosqichi A guruhi 7-turida Janubiy Koreya terma jamoasi o‘z maydonida Suriya vakillarini qabul qildi. Seul shahridagi World Cup Stadium maydonida bo‘lib o‘tgan o‘yinda maydon egalari Xong Jyong-Xo tomonidan uchrashuvning 4-daqiqasida urilgan yagona gol evaziga g‘alaba qozondi. Janubiy Koreya mazkur g‘alabadan keyin ochkolari sonini 13taga yetkazib oldi va ikkinchi o‘rinni saqlab qoldi. Uli Shtileke shogirdlari endilikda O‘zbekistondan 4 ochkoga ilgarilab ketgan. Suriya 8 ochko bilan to‘rtinchi pog‘onada qoldi. JCh–2018 saralashi, 7-tur Seul, Janubiy Koreya 28 mart, seshanba Janubiy Koreya – Suriya 1:0 Gol: Xong Jyong-Xo (4) Ogohlantirishlar: San-Taye (90+2) – Mardikyan (90)

Dubay amiri shayx Muhammad bin Rashid Al Maktum yo‘l harakati qoidasiga amal qilishda o‘rnak ko‘rsatdi. Internetda amirning shahar chorrahalaridan birida yonidagi yo‘ldoshlari bilan svetoforning yashil yonishini va yo‘ldan o‘tishni kutayotgan tasvirlangan video paydo bo‘ldi. Chiroq yashil yonganida amir va uning sheriklari piyodalar o‘tish yo‘lagidan o‘tib olishgan. Buni kuzatib turgan odamlar esa uning bu ishiga tahsin aytishgan. Yo‘l harakati qoidalarini buzayotgan haydovchi va yo‘lovchilar o‘z qilmishlaridan biroz xijolat bo‘lishsa bo‘lardi, deging keladi. Chunki odob-axloqqa, tartib-intizomga amal qilgan kishi chetdan qaraganda juda chiroyli ko‘rinadi. Ularning qoidabuzarliklari esa barchaga, jumladan, o‘zlariga ham ziyon keltiradi.

Rossiyaning MTS telekommunikatsiya kompaniyasi «qator sabablar»ga ko‘ra, O‘zbekiston davlat radioaloqa, radioeshittirishlar va televideniye markaziga respublikadagi sho‘'ba korxonasining o‘ziga tegishli 50,01 foizlik ulushini 1 dollar evaziga sotdi. Shu bilan operator 2016 yil avgust oyida e'lon qilinganidek, Universal Mobile Systems (UMS) kompaniyasi tarkibidan to‘liq chiqdi. UMS kompaniyasining 49,99 foiz aksiyasi RRTMga tegishli edi. UMS 2014 yil 1 dekabridan faoliyatini boshlagan edi. Operatorning 2015 yildagi mijozlari soni 1,29 mln kishiga yetgan. Bu bozordagi uchinchi ko‘rsatkichdir. 2016 yilda kompaniya zarar ko‘rdi.

JARda aparteidga (irqiy ayirmachilikka) qarshi kurashgan va Nelston Mandelaning safdoshi bo‘lgan Ahmad Katrada 87 yoshida vafot etdi. Bu haqda Ahmed Kathrada Foundation jamg‘armasi saytida xabar berilgan. "Ahmad Katrada jamg‘armasi Afrika milliy kongressi faxriysi bugun Yoxannesburgdagi Donald Gordon Hospital kasalxonasida hayotdan ko‘z yumganini xabar qiladi", - deyilgan bayonotda. Ma'lumotlarga ko‘ra, huquq himoyachisi bosh miyada o‘tkazilgan jarrohlik amaliyotidan keyin paydo bo‘lgan qisqa muddatli kasallikdan so‘ng vafot etgan. Ahmed Katrada taniqli huquq himoyachisi hamda JARda aparteid bilan kurashgan shaxs edi. 1963 yilda u Nelson Mandela va boshqa faollar bilan hukumatni zo‘ravonlik bilan to‘ntarishda ayblanib umrbod ozodlikdan mahrum etilgandi. U umumiy hisobda 18 yil qamoqda o‘tirdi, shundan so‘ng huquq himoyasi va siyosat bilan shug‘ullana boshladi.

O‘zbekiston Respublikasi Oliy Majlisi Senati raisining birinchi o‘rinbosari Sodiq Safoyev boshchiligidagi delegatsiya 27 mart kuni “Ozarboyjon temir yo‘llari” YoAJ bilan muzokaralar o‘tkazdi. “Ozarboyjon temir yo‘llari” raisi Javid Gurbanov O‘zbekiston delegatsiyasini Ozarboyjon temir yo‘llari sohasidagi islohotlar va mamlakatning tranzit salohiyatini oshirish bilan bog‘liq ishlar haqida yaqindan tanishtirdi. U shuningdek xalqaro va mintaqaviy loyihalar haqida gapirib berdi, jumladan Boku-Tbilisi-Kars temir yo‘li qurilishi bo‘yicha loyiha haqida ma'lumot berildi. Tomonlar “Ozarboyjon temir yo‘llari” va “O‘zbekiston temir yo‘llari” o‘rtasidagi ikki tomonlama hamkorlik masalalarini muhokama qilishdi. Sodiq Safoyev ikki davlat temir yo‘l idoralari o‘rtasidagi sheriklik munosabatlarini yanada kengaytirish muhimligini ta'kidlab o‘tdi. Uchrashuv yakuni bo‘yicha hamkorlikni kengaytirish haqida bayonnoma imzolandi.

Avstraliya bosh vaziri Malkolm Ternbull Kvinslend shtatida tabiiy ofatlar vaqtida ishga tushiriladigan federal dastur joriy qilinganini e'lon qildi. Mamlakat shimoli-sharqiga dahshatli tropik siklon "Debbi" kirib kelishi shunday qaror qabul qilishga sabab bo‘lgan. U 28 mart tushdan so‘ng, sohil chegaralariga yetib kelgan. "Kvinslend shimoli-sharqidagi vaziyat keskin yomonlashayapti", - degan hukumat rahbari parlamentdagi chiqishida. Uning so‘zlariga ko‘ra, tabiiy ofat qoq markazida shamol kuchi soatiga 270 kmni tashkil etmoqda. "Tabiiy ofat mintaqasiga mingga yaqin harbiy jo‘natildi, ular yordam berishga to‘liq shay", - deb ta'kidlagan Ternbull. Uning aytishicha, qutqaruvchilar ishiga brigada generali Kristofer Fild rahbarlik qiladi. U 2011 yilda ham Kvinslenddagi tabiiy ofat oqibatlarini bartaraf etish ishlarini boshqargan. Avstraliya sug‘urta kompaniyalari milliy kengashi "Debbi" to‘fonini haqiqiy tabiiy ofat deb atadi.

Dubaydagi sun'iy idrok laboratoriyasi yaqin orada hokimiyat xodimlari va xususiy sektor ishchilarini ularning ish jarayoniga robotlarni tatbiq etish bo‘yicha o‘qita boshlaydi. Bu haqda Khaleej Times nashri xabar berdi. Laboratoriya dushanba kuni ochildi va aprel oyidayoq 200 kishiga ta'lim bera boshlaydi. U shuningdek olimlar, talabalar hamda barcha istovchilar uchun ochiq bo‘ladi. "Kelajakka qarab harakatlanish uchun biz hukumat ish jarayonini qayta ko‘rib chiqishimiz hamda xizmatlarimizga sun'iy idrokni joriy etishimiz kerak. Bizda bu texnologiyani qabul qilishdan boshqa iloj yo‘q. Koll-markazlarni almashtirib, ota-onalarga maktablarni tanlashda kognitiv hisob-kitob qilish orqali yordam bermoqchimiz", - deya ma'lum qildi Dubayning Smart Dubai Office rahbari doktor Oysha bin Butti bin Bishr. Dastur ishlab chiqaruvchilariga ko‘ra, yangi texnologiyani ushbu muassasalar ish faoliyatiga joriy etish ularni ancha qulayroq qiladi.

Twitter ijtimoiy tarmog‘ining @Singlemaltfiend taxallusli foydalanuvchisi 9 juft gantellar ustida murakkab muvozanat saqlash mashqini bajarayotgan gimnast videosini joylashtirdi. Biroq, Reddit foydalanuvchilari uning orqa tomonida basketbol koptogini savatchaga tushirayotgan keksa sportchiga e'tibor qaratishgan. Gimnastikachi 9ta gantelni bir-birining ustiga joylagan holda ikkita minora hosil qilgan. Shundan so‘ng, eng tepasiga chiqib, akrobatika tryuklarini bajargan. Shu vaqtda, uzoqroqda keksa yoshli kishi basketbol savatchasiga jarima to‘plarini tushirgan. Nafaqaxo‘r 5ta to‘pni ham biror marta xato qilmasdan tushira olgan. Reddit foydalanuvchilarining ta'kidlashlaricha, keksa kishi kam kuch sarflab gimnastdan ko‘proq shuhrat qozongan. Ayrimlar esa, sportchining harakatini keraksiz va xavfli deb atashgan. Chunki, ularning so‘zlariga ko‘ra, agar u omadsizlikka uchraganda sport zali ta'miri uchun katta pul to‘lashiga to‘g‘ri kelar edi.

AQSh mudofaa vaziri Jyeyms Mettis Buyuk Britaniyaga safar qilishni rejalashtirmoqda, deb xabar qilayapti Reuters agentligi. Mazkur tashrif doirasida Mettis Britaniya mudofaa vaziri Maykl Fellon bilan uchrashishi kutilmoqda. Tashrif 30 mart kuni amalga oshiriladi hamda ikki mamlakatning xavfsizlik sohasidagi hamkorligiga bag‘ishlanadi.

Argentinaning “River Pleyt” jamoasi futbolchilari ijtimoiy tarmoq “qahramonlariga” aylanishdi. “Belgrano” klubiga qarshi kechgan bahsda jamoaning to‘rt nafar futbolchisi darvozabon bilan yakkama-yakka chiqib, to‘p kirita olmadi. "River Pleyt" o‘yinchilari tezkor qarshi hujum o‘tkazishdi, uning yakuniy holatida to‘rt nafar o‘yinchi darvozabon bilan yakkama-yakka vaziyatga chiqdi. Ammo “millionerlar” hujumchisi Tomas Andrade bo‘sh turgan darvozaga to‘pni aniq yo‘llay olmadi hamda himoyalanayotgan jamoa golkiperi uni bir amallab qaytarib yubordi. “River Pleyt” ushbu vaziyatdagi omadsizlikka qaramay,  2:1 hisobida g‘alaba qozondi hamda Argentina chempionatining oltinchi o‘rnini egallab turibdi.

AQSh davlat kotibi Reks Tillerson Anqaradagi muzokaralarda Suriyada sulh o‘rnatish mavzusini muhokama qiladi. Ayni masalani Turkiya RF bilan Ostonada muhokama qilmoqda, degan davlat departamentining yuqori lavozimli mulozimi. "Biz Turkiya tomoni bilan, ular Ostona muzokaralarida Rossiya bilan muhokama qilayotgan  sulh jarayonini qanday qilib hayotga tatbiq etishlarini muhokama qilmoqchimiz", — degan Amerika mulozimi telefon orqali o‘tkazilgan brifingda. Brifing Tillersonning shu hafta so‘nggida tashkil etiladigan tashrifiga bag‘ishlangan. "Bu uning Yevropa bo‘ylab ikkinchi sayohatidagi birinchi to‘xtashi bo‘ladi. U Turkiya prezidenti Erdo‘g‘an va boshqa rasmiy shaxslar bilan uchrashadi", — deb qo‘shimcha qilgan u.

AQSh prezidenti Donald Tramp dushanba kuni mamlakatning Yaponiyadagi yangi elchisi nomzodini taklif qildi, deb xabar berdi Oq uy. Tramp senatga tasdiqlash uchun tadbirkor Uilyam Frensis Xagerti nomzodini ilgari surdi. U Hagerty Peterson and Company sarmoya va konsalting firmasi asoschisi bo‘lib, Tennessi shtati hukumatida ishlagan. Yaponiyadagi hozirgi elchi Kerolayn Kennedi bu lavozimda 2013 yildan beri ishlaydi. U Barak Obama tomonidan elchi etib tayinlangan. Kerolayn – prezident Jon Kennedi va uning rafiqasi Jaklin Kennedining qizi hisoblanadi. Avvalroq Tramp ma'muriyati AQShning xorijdagi siyosiy tayinlov asosida ish olib boruvchi elchilari o‘zgartirilishi haqida ma'lum qilgandi.

AQSh prezidenti Donald Tramp vakillar palatasi qo‘mitasini Hillari Klinton va Demokratik partiyani ayrim boshqa a'zolarining Rossiya bilan aloqasini tekshirib ko‘rishga chaqirdi. "Nima uchun vakillar palatasining razvedka qo‘mitasi Bill va Hillarining bitimini o‘rganmayapti? Axir, shundan so‘ng, Uranium’ning sezilarli qismi Rossiyaga ketdi.  Hillarining "qayta kuchaytirishi", uning Rossiyani maqtashi yoki Jon Podestaning Rossiya kompaniyasi nima uchun o‘rganilmaydi? Trampning Rossiya bilan aloqasi haqidagi xabarlarning hammasi esa to‘qimadir", — deb yozgan davlat rahbari Twitter sahifasida. AQSh prezidenti fevral oyida o‘zining saylovoldi kampaniyasidagi raqibini Amerika uranining 20 foizini Rossiya berganlikda ayblagan edi. Hillari Klinton saylovoldi kampaniyasi chog‘ida Donald Trampni Rossiya bilan aloqadorlikda ayblagan edi. Tramp AQSh prezidenti etib saylanganidan so‘ng, bu mavzu yangicha tus oldi.

26 mart kuni soat 17:05 atrofida Toshkent viloyati Bo‘stonliq tumani Uchterak qishlog‘i hududidan o‘tuvchi 4R6 «Toshkent-Chirchiq-Chimyon» avtomobil yo‘lining 69-kilometrida «G‘azalkent-Chimyon» yo‘nalishida 2 metr kenglikdagi, uzunligi 15−20 metr bo‘lgan yo‘lning qatnov qismida ko‘chki yuzaga kelgan. Bu haqda O‘zbekiston IIV YHXBB matbuot xizmati xabar qildi. Xabarda aytilishicha, 27 mart kuni soat 09:00 atrofida ushbu ko‘chki sodir bo‘lgan joyning maydoni 4−4,5 metr kenglikka va 35−40 metr uzunlikka kattalashgan. Sodir bo‘lgan ko‘chki natijasida mahalliy aholiga va turar-joy binolariga zarar yetmagan. Tabiiy ofat oqibatlari bartaraf etilgunga qadar «Toshkent-Chirchiq-Chimyon» avtomobil yo‘lining 58 km dan 71 km gacha qismida avtomobillarning harakatlanishi to‘xtatilgan.

Amerikalik ixtirochi-tadbirkor, milliarder Ilon Mask yangi Neuralink kompaniyasiga asos soldi. U inson miyasini kompyuter bilan birlashtirish imkonini beruvchi texnologiyalar ishlab chiqarish bilan shug‘ullanadi, deb yozmoqda The Wall Street Journal nashri. Gazeta manbalariga ko‘ra, kompaniya "neyron to‘ri"ni ishlab chiqarmoqchi. U odamlarga jismoniy interfeysdan foydalanmagan holda kompyuterga xabar yuborish imkonini beradi. "Neyron to‘ri" texnologiyasi elektrodlarni miyaga joylashtirishni ko‘zda tutadi. Shu yo‘l bilan insonlar fikrlarini kompyuterga yuklashlari yoki undan yuklab olishlari mumkin bo‘ladi, deb yozadi gazeta.

FIFA prezidenti Janni Infantino «Real» hujumchisi Krishtianu Ronaldu va «Barselona» yetakchisi Lionel Messini taqqosladi. «Menimcha, Ronaldu va Messi bir-biridan katta farq qiladi. Ular turlicha o‘yin uslubi va jismoniy ko‘rsatkich ega hisoblanishadi, ammo har ikkisi ham ajoyib futbolchilar. Bir mavsumda biri eng yaxshi bo‘lmoqda, ikkinchisida - boshqasi, 10 yildan buyon shu holat takrorlanmoqda. Biz buyuk kurashni kuzatyapmiz. Hozirda FIFAning eng yaxshi futbolchisi - rasman Ronaldu», — deya Infantinoning so‘zlarini keltirgan Sport.es. Ronaldu FIFA talqiniga ko‘ra 2016 yilning eng yaxshi futbolchisi deb topilgan.

28-29 mart kunlari O‘zbekiston Tashqi ishlar vaziri Abdulaziz Komilov rasmiy tashrif bilan Fransiya Respublikasida bo‘ladi. Bu haqda vazirlik matbuot xizmati xabar tarqatgan. Tashrif davomida Parij shahrida Fransiya Tashqi ishlar va xalqaro tarqaqqiyot vaziri Jan-Marko Ero, Fransiya taraqqiyot agentligi va Frantsuz korxonalari harakati “MEDEF” rahbariyati bilan muzokaralar olib borish hamda Markaziy Osiyo davlatlari va Fransiya Tashqi ishlar vazirligi uchrashuvida ishtirok etish ko‘zda tutilgan.

Oxirgi hafta ichida Turkiyada aksilterrorchilik operatsiyalari davomida 57 terrorchi bartaraf etildi, ulardan 46 nafari yo‘q qilindi, deb xabar bermoqda Turkiya ichki ishlar vazirligi. 20 mart kunidan 27 mart kunigacha Turkiyada 311 ta aksilterrorchilik operatsiyasi o‘tkazildi. Ular natijasida terrorchilarga ko‘mak ko‘rsatish gumoni bilan 551 kishi, IShID bilan aloqadorlik uchun 42 kishi qo‘lga olindi. Fathulla Gulenning terrorchilik oqimi (FETÖ) va PDY’ga (Parallel davlat tuzilmalari) qarshi kurash doirasida 1210 kishi qo‘lga olingan. So‘l oqimdagi terrorchilik tashkilotlariga aloqadorlik bilan 11 kishi hibsga olingan. Tunjyeli, Batman, Diyorbakir, Bitlis, Mardin, Shirnak va Bingyol viloyatlarida terrorchilarning 57 ta yashirin joyi yo‘q qilingan. Shuningdek, 29 ta qo‘lbola portlovchi qurilma va mina yo‘q qilingan, 7 kg plastit portlovchi moddasi, 4 tonna boshqa turdagi portlovchi moddalar, 24 ta qo‘l granatasi va 52 dona o‘qotar qurol musodara qilingan.